अभी 11 जुलाई को गुजरात में मरी गाय का चमड़ा छीलने वाले दलितों की गोरक्षकों नें मार-मार कर चमड़ी उतार दी। गुजरात के गीर-सोमनाथ ज़िले में उना कस्बे में तथाकथित गौ-सेवकों ने चार दलित युवकों की लाठी-डंडों से जमकर पिटाई कर दी। बताया जाता है कि ये युवक समढ़ियाला गांव से एक मरी हुई गाय का चमड़ा लेकर लौट रहे थे। इसके समानांतर यह खबर आई कि ये चारों युवक मरी हुई गायों की खाल उतार रहे थे। उन पर आरोप लगाया कि वो जीवित गायों की हत्या कर रहे थे। इनकी खूब पिटाई करने के बाद इन युवकों को गाड़ी से बांधा गया और नंगा करके फिर जमकर इनकी पिटाई की गई और इसी हालत में उन्हें पुलिस थाने तक ले गए। पीटने वालों ने ख़ुद ही इस घिनौने कृत्य का वीडियो बनाकर सोशल मीडिया पर इसे वायरल भी कर दिया, तब कहीं प्रशासन हरकत में आया। लेकिन अफसोस कि इस घटना को न तो ब्राह्मणवादी मीडिया ने इसे अपनी खबरों का हिस्सा बनाया और न ही प्रिंट मीडिया ने अपने अखबारों में प्रकाशित किया। इन चारों पीड़ित युवकों में से दो गंभीर रूप से जख्मी हुए हैं, पुलिस द्वारा उन्हें जूनागढ़ के अस्पताल में भर्ती कराया गया है। उना पुलिस ने इस मामले में अपने आपको शिवसेना का जिला अध्यक्ष बताने वाले प्रमोदगिरी गोस्वामी समेत 6 लोगों पर मामला दर्ज कर उन्हें पकड़ने की कारवाई शरू कर दी है। अभी तक 3 आरोपियों को गिरफ्तार भी किया जा चुका है। बताया तो ये जाता है कि अगले दिन कुछ आंबेडकरवादियों ने गुजरात के ऊना शहर को तीन घंटों तक जाम रखा, सड़क और बाजार बंद कराया, तब कहीं सरकार को मजबूरी में तीन गौ-आतंकवादियों को गिरफ्तार करना पड़ा।